Koerant vra Kleinfontein om verskoningKleinfontein. Argieffoto. Die Sunday Times het die Kleinfontein-gemeenskap, oos van Pretoria, Sondag in ’n berig om verskoning gevra en erken dat hy op 9 Februarie foutiewe inligting en stellings wat nie gestaaf kan word nie, oor die Afrikanergemeenskap gepubliseer het. Kleinfontein se regsverteenwoordiger het, nadat daar in Februarie oor die gemeenskap berig is, ’n klag by die persombudsman gelê en die ombudsman het gevolglik die koerant opdrag gegee om die verskoning te publiseer. Die koerant het onder andere publiseer dat Kleinfontein op die punt staan om gelikwideer te word, maar moes dié stelling terugtrek nadat dit aan die lig gekom het dat Kleinfontein se finansiële state toon dat hy ’n positiewe kontantvloei genereer. Die aantyging dat Jan Groenewald, voorsitter van die direksie van Kleinfontein, aan korrupsie skuldig bevind is, is ook teruggetrek. Die koerant het gesê daar is geen feite om dié uitlating te staaf nie. Sunday Times het ook erken dat hy aantygings van bedrog, wat deur ’n splintergroep op Kleinfontein gemaak is, aan die Registrateur van Koöperasies toegedig het. Hy maak dit ook duidelik dat Kleinfontein se direksie demokraties verkies word en dat daar nie sprake van “diktatorskap” is soos wat hy beweer het nie. “Ons is verlig oor die regstelling. Die koerant het sonder teenstand ingestem om dit te publiseer, wat bewys die aantygings van hierdie splintergroep op Kleinfontein hou geen water nie,” het Groenewald in ŉ persverklaring gesê. “Die oorgrote meerderheid van die Kleinfontein-gemeenskap bou entoesiasties aan die ideaal van Afrikanerselfbeskikking. Ons en ons stads- en streeksbeplanners werk volstoom aan ŉ formele status vir Kleinfontein. Dit het ’n hupstoot gekry toe Gauteng verlede jaar erken het Kleinfontein is ’n kultuurgemeenskap ingevolge artikel 235 van die Grondwet.”